عبد اللطيف اگنوش استاذ باحث في كلية الحسن الاول سطات ///// ما حد الانتخابات كاتقررب، و”الباشا ولد خويا”، الكارديان ديال “شاطئ واد مرزك”، كايكثثر من “النقاشات السياسية” عندو في الباركينكً...اليوم لقيتو جامع عليه صاحبو “التاجاني” مول الشهادة العليا والكًارسون ديال القهوة “المحفوظ” وخايض ليك في واحد النقاش ديال “العولما” حول “العزوف السياسي” و”مقاطعة الانتخابات”...بالطبع “الباشا ولد خويا” ماكايفررقش بين “العزوف” و”المقاطعة” و”عدم المشاركة السياسية” و”انعدام التسيس عند الشباب والكبار”...عندو بحال بحال، وكولشي كايحططو في سلة وحدة كايسميها “القماقم للي ما مسووقينش للانتخابات” !! بالطبع، غادين تكًولو ليا راه بزااف ديال المحللين والسياسيين حتى هوما بحال “الباشا” ما كايفررقوش بين هاذ الحالات، ودارين “غير آجى آفم ودوي”...ولكن للي زوين في صاحبي “ولد خويا” هو أنه كايفككر غير بوحدو، وكايحاول يفهم علاش بعض “الناس ما مسوقينش للانتخابات” وحتى للسياسة... لقيت “الأستاذ التاجاني” مول الشهادة العليا محييح ليا على صاحبي، وكا “يعرض عليه” شي تويشيات قراهوم في بعض المواقع الإلكترونية، وفي الغالب أنو ماكللفش نفسو “عناء نقد” ذاك الهم للي قراه: – واش عرفتي آ “ولد خويا” بللي عدد طلبات التسجيل في اللوائح الانتخابية يا الله وصل 500.305 طلب...وراه هاذي كارثة، لأن عادة هاذ الطلبات ماكاتنزلش على ميلون مللي كايقرربو الانتخابات...وهذا راه كايعكس “مقاطعة الشعب للانتخابات”، وكايبيين بشكل واضح العزوف ديال المغاربة، وبالخصوص الشباب و”السخط الكبير” ديالهوم على الانتخابات من أصلها...وراكوم شفتو كيفاش الدولة والأحزاب مابقا ليهوم غير يمشيو يجيبو عباد الله في الكيران ويسجلوهوم في اللوائح...ولكن المغاربة ماباغينش هاذ اللعب وفقدو الثقة في كولشي، لأن المخزن كايسيير كولشي، والانتخابات غير مسرحية خاوية...واش عرفتي بللي كثار من 9 مليون مغربي ما مسجلينش في اللوائح الانتخابية، ويا الله كاينة واحد 11 مليون؟ وعليه، فكيفاش غاديا تكون هاذ المؤسسات التمثيلية ديال والو حينت ما صوتوش عليها كًاع المغاربة للي في سن التصويت؟ – شوف آ “العبدي”، أنا راه يمكن تخطب عليا وتزمطني بذاك التعبريج ديالك ديال النوامر والأرقام...وا نشوفو “الواليد” هاهو معانا آشنو رأيو؟ ومن بعد عاد غادي حتى أنا نزمط حنناك ونوصل معاك للمسكًكًي...آش ظهر ليك آ الأستاذ ديال النم؟ – آوددي “الواليد” ديالكوم بان ليه بللي “الأستاذ التاجاني” كايتسررع شويا في الأحكام، وماكًالش لينا شحال هوما البشر للي غادي يوصلو لسن التصويت في أكتوبر باش نعرفو واش الرقم ديال 500.000 وشي باراكا معقول ولا ما معقولش..وكايبان ليا بللي “التاجاني” كايعرض علينا “الديسكور” ديال المعارضين للنظام وللمخزن بحال موالين “الذكر” ديال “المرحوم ياسين” ولا للي بقاو من”الرفاق” الكًواشا” ديال السبعينات والثمانينات... – هاهو زمط ممك، تعرف غير تدريبليني أنا؟ إيوا زيد آ “الواليد”... – وبان ليا كذلك أن “با التاجاني” كايخللط بين “العزوف” و”المقاطعة” و”انعدام التسيس عند بزااف ديال البشر” لدرجة كايسهال عليه يدووز على عباد الله أي موقف سياسي بغا...”العزوف السياسي” آ “الأستاذ” تصرف ماشي “إرادي”، يعني أن للي مامسووقش للانتخابات ماشي كايديرها عن اقتناع سياسي، لا...وهاذ المصيبة هي ظاهرة تقريبا كونية وعالمية من بداية الثمانينات بفعل أن ممارسة السلطة صبحات قضية ديال “المحترفين” لأن السياسة براسها صبحات معققدة جدا وخاصصها “المعللمية ديالها” و”الحرايفية ديالها”، وصبحات كذلك قضية محصورة غير بين للي كانسمميوهوم “التقنوقراط” واخا كاينتميو للأحزاب السياسية...فولى بنادم كايكًول ليك: وعلاش أنا غادي نصددع راسي مادام الانتخابات ولات نتائجها تقريبا محسومة وكايتناوبو عليها “مواليها” للي مديورين ليها؟ أما “المقاطعة” آ عزيزي، راه موقف سياسي، مايمكن ندويو عليه غير مللي كايكونو الناس “ديجا” مسججلين في اللوائح، وكايكونو منظمين في حزب سياسي، وكا يرفضو التصويت “بلعاني” لأنهوم رافضين النظام السياسي وكا يكًولوها علانية وفي وسائل الإعلام...ماشي غير أفراد كايتخبباو وما كايبانوش، وحنا كانعطيو لنفوسنا الحق باش نوصفوهم بالمقاطعين...هذا لا يجوز... ثم حنا مادارينش “مؤسسات ديال البحث العلمي” باش نعرفو بالضبط شكون هوما للي “عازفين على المشاركة السياسية، وشكون هوما للي مقاطعين للعملية السياسية، وشكون كايدوي، وشكون للي ساكت وربما ماعارفش حتى لاش كايصلحو الانتخابات، ولاش كاتصلح ممارسة السياسة، وماعارفينش آشنو هي “المؤسسات التمثيلية” ولاش كاتصلاح إلى آخره... – إيوا شفتي آ “با التاجاني”؟ راه كًلت ليك غادي يزمطك...أنا غادي نزيد لحناك شي حوايج أخرى نتا ماقريتيهاش في ذيك الكلية ديالك ديال النم...أييييه، كاينين عندنا للي مامسووقينش للانتخابات وللبلديات والبرلمانات وكًاع ذيك التواشي ديال السياسة..هاذو آ معللم كايبانو ليا أنا ماعارفينش حتى واش هوما “عازفين” ولا “مقاطعين” ولا شي “لارواس” آخر...هاذو ولاد الحرام عارفين شكون كايدير السياسة ديال بالصصح، وتاااايقين فيه مزيااان، وبالنسبة ليهوم مادام هو كاين، راه الأمور غاديا مزيان، وماكاينش ولد المرا للي غادي يجي ينغغص عليهوم ولا يكًول ليهوم “آش كا تديرو”..واش عرفتي شكون هاذ خيينا؟ راني داوي على “الكبييييييير”...واييه، راني داوي على الماليييك آ الحمار...هاذي ما قرراوهاش ليك ياك؟ ونوض دابا عطيني التيساع راك صددعتي ليا “الضمير” ديالي بالتعاويد ديال كلام دوك للي مالاقين جريا وغير كايتنابحو ويحساب لزببور مهوم راه هوما معارضين !!! ولا لا آ أستاذ؟ – آخيي شغلك هاذاك آ “الباشا” معا هاذ المعارضين وحتى معا للي ماشي معارضين، أنا عندي كولهوم صبعان عسل وماشي شغلي فيهوم...خوك غير كاياخذ كلامك الحكيم وكايكتبو لراسو، وبعد المرات كايتقاسمو معا صحابو... 
“الباشا ولد خويا” ودوك “للي مامسووقينش للانتخابات” ! العزوف السياسي تصرف ماشي إرادي يعني أن للي مامسووقش للانتخابات ماشي كايديرها عن اقتناع سياسي